作者：王迈
词牌/韵律：沁园春

paragraphs: 一笑樽前，数雄甲辰，几位上台。
有唐裴相，徜徉绿野，我朝富老，游戏昆台。
淮蔡功成，惊天动地，似胜单车和虏回。
谁知道，活流民数万，赛过平淮。
君侯初度奇哉。
五百岁、三贤前后来。
任朱幡西向，不妨为富，义旗北指，也解为裴，将相功名，时来便做，且醉红蕖三百杯。
相期处，要千年汗竹，名节崔嵬。